Pierre Coetzer (gebore 12 Junie 1961) is 'n voormalige Suid-Afrikaanse swaargewigbokser van Pretoria, Suid-Afrika. Coetzer se bekendste gevegte was die teen Johnny du Plooy, Riddick Bowe, Frank Bruno en George Foreman. Coetzer het ook sy verskyning in die rolprent, Geel Trui vir ’n Wenner (as mnr. Nel), gemaak. Hy verkeer tans (Feb 2019) in goeie gesondheid. 1983-1987 Coetzer het sy professionele boksloopbaan in 1983 afgeskop. Ná hy sy eerste nege gevegte gewen het, is hy 'n geveg aangebied teen die Amerikaanse kruisergewig Bernard Benton, in Julie 1984. Benton het hulle tienrondtegeveg in Durban met punte gewen. In September 1984 kom hy te staan teen Benny Knoetze vir die vakante Suid-Afrikaanse swaargewigtitel, en slaan hom uit in die derde ronde. Oor die volgende drie jaar het Coetzer 'n dosyn oorwinnings opgestapel; insluitend oorwinnings teen Larry Frazier, Eddie "Young Joe Louis" Taylor, en Alfredo Evangelista. Hy het ook sy herontmoeting met Bernard Benton op 28 September 1987 gewen, toe hy hom reeds in die eerste ronde uitgeslaan het. 1988 Hierna kom hy te staan teen Ossie Ocasio van Puerto Rico wat die WBA kruisergewigkampioenskap gewen het, en wie boksers soos Jimmy Young, Dwight Muhammad Qawi en Robbie Williams verslaan het.